31990D0432
L 223/19
JURNALUL OFÍCIAL AL UNIUNII EUROPENE
DECIZIA COMISIEI
din 30 iulie 1990
privind lista unităților din Namibia autorizate pentru importul de carne proaspătă în Comunitate
(90/432/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, de carne proaspătă provenind din țări terțe (1), astfel cum a fost modificată ultima dată prin Directiva 89/662/CEE (2), în special articolul 4 alineatul (1) și articolul 18 alineatul (1),
întrucât, pentru a putea fi autorizate să exporte carne proaspătă în Comunitate, unitățile situate în țări terțe trebuie să îndeplinească condițiile generale și speciale stabilite de Directiva 72/462/CEE;
întrucât Namibia a devenit independentă și întrucât este, prin urmare, necesară stabilirea listei unităților autorizate în această țară pentru importul de carne proaspătă în Comunitate;
întrucât aceste unități sunt inspectate periodic în cadrul misiunilor comunitare întreprinse în sudul Africii în aplicarea articolului 5 din Directiva 72/462/CEE și a articolului 2 alineatul (1) din Decizia 86/474/CEE a Comisiei privind aplicarea controalelor la fața locului efectuate în cadrul regimului aplicabil la importul de animale din speciile bovină și porcină, precum și de carne proaspătă provenind din țări terțe (3);
întrucât standardul de igienă din unitățile din Namibia poate fi considerat satisfăcător și, în aceste condiții, acestea pot fi incluse pe o listă a unităților autorizate să exporte în Comunitate;
întrucât importul de carne proaspătă provenind de la unitățile care figurează în anexă face în continuare obiectul dispozițiilor comunitare stabilite în altă parte, în special în materie de sănătate animală cu privire la examinarea prezenței reziduurilor în carnea proaspătă și interzicerea folosirii în creșterea animalelor a unor substanțe cu acțiune hormonală;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) Unitățile din Namibia menționate de anexă sunt autorizate pentru importul de carne proaspătă în Comunitate în conformitate cu anexa respectivă.
(2) Importurile provenind de la unitățile menționate de anexă fac în continuare obiectul dispozițiilor comunitare adoptate în altă parte în domeniul veterinar.
Articolul 2
Statele membre interzic importurile de carne proaspătă provenind de la unități care nu sunt menționate de anexă.
Articolul 3
Prezenta decizie se adresează statelor membre.
Adoptată la Bruxelles, 30 iulie 1990.